Tronkbewaarders kry slim ID-kaarte‘n Destydse foto toe president Jacob Zuma sy slim ID gekry het. Foto: Siyabulela Duda/GCIS Personeel wat by die departement van korrektiewe dienste se hoofkantoor in Pretoria werk, het Woensdag slim ID-kaarte van minister Sibusiso Ndebele ontvang. “Suid-Afrika breek weg van identiteitsdokumente wat maklik vervals kan word en waarmee identiteitsdiefstal gepleeg kon word. Die departement van korrektiewe dienste het die eerste belangrike stappe gedoen om seker te maak sy personeel kry die nuwe ID-kaarte, waarmee daar nie identiteitsbedrog gepleeg kan word nie,” het Ndebele gesê. Die departement het ŉ nuwe beleid oor die gebruik van die ID-kaarte in werking gestel wat sal verseker dat sekuriteitsoortredings, veral in die tronke, beperk gaan word. Ndebele het gesê ŉ korrupte beampte is verlede Woensdag tot vyf jaar tronkstraf gevonnis vir bedrog ter waarde van R1.8 miljoen. “ŉ Tronkbewaarder is verlede Sondag by die Baviaanspoort-gevangenis in hegtenis geneem nadat hy glo probeer het om dagga in te smokkel.” Hy het tronkbewaarders aangemoedig om voort te gaan met die stryd teen dwelms, bendes en die mishandeling van vroue, kinders en bejaardes. “Mag die nuwe kaarte ook ons eed simboliseer om misdaad te beveg asook ons pogings hernieu om oortreders te rehabiliteer en hulle suksesvol in die samelewing te herintegreer.” Meer as 41 000 beamptes regoor die land gaan binnekort hul kaarte in fases ontvang. SAPA